ບັນຍາກາດແຫ່ງຄວາມຢ້ານ​ກົວ ສຳ​ລັບ​ພວກ​ນັກ​ເຄື່ອນ​ໄຫວ ແລະ​ນັກ​ຂ່າວ ຢູ່ແທນຊາເນຍ
ໃນ​ຕົ້ນ​ປີນີ້ ລັດ​ຖະ​ມົນ​ຕີ​ການ​ຕ່າງ​ປະ​ເທດ​ແທນ​ຊາ​ເນຍ ກ່າວ​ວ່າ ນັກ​ຂ່າວກວານ​ດາ​ໄດ້​ເສຍ​ຊີ​ວິດ​ແລ້ວ ແຕ່​ຕໍ່​ມາ​ກໍ​ໄດ້​ຖອນ​ຄຳ​ເວົ້າ​ດັ່ງ​ກ່າວ.
ບັນດາກຸ່ມປົກປ້ອງສິດທິມະນຸດ ກ່າວວ່າ ລັດຖະບານແທນຊາເນຍໄດ້ຫຼຸດພື້ນທີ່ສຳລັບເວທີປະຊາທິປະໄຕ ຢູ່ໃນປະເທດດັ່ງກ່າວ ໂດຍຈັບກຸມຄຸມຂັງພວກຕ້ອງຕິລັດຖະບານແລະອັດອົງການຂ່າວຕ່າງໆລົງ ພວກນັກເຄື່ອນໄຫວກ່າວວ່າ ເຫດຮ້າຍສອງຄັ້ງ ໃນຮອບອາທິດທີ່ຜ່ານມາ ໄດ້ເຮັດໃຫ້ບັນຍາກາດແຫ່ງຄວາມຢ້ານກົວເພີ້ມທະວີຂຶ້ນ Rael Ombuor ສົ່ງລາຍງານເລື້ອງນີ້ ມາໃຫ້ ວີໂອເອຈາກນະຄອນຫຼວງໄນໂຣບີ ຂອງເຄັນຢາ ຊຶ່ງໄພສານຈະນຳເອົາລະອຽດ ມາສະ ເໜີທ່ານ ໃນອັນດັບຕໍ່ໄປ ນັກເຄື່ອນໄຫວແລະນັກຂ່າວແທນຊາເນຍ ທ່ານໂບເລັນ ເກຕີໄດ້ຖືກປ່ອຍໃນວັນອັງຄານຜ່ານມາ ນຶ່ງມື້ຫຼັງຈາກທ່ານໄດ້ຖືກຈັບທີ່ນະຄອນຫຼວງດາແອັສຊາລາມ ລາວບອກອົງການຂ່າວໃນທ້ອງຖິ່ນວ່າ ພວກທີ່ລັກພາໂຕລາວໄດ້ລະບຸວ່າເຂົາເຈົ້າເປັນເຈົ້າໜ້າທີ່ຮັກສາຄວາມສະຫງົບທີ່ໄດ້ສອບຖາມລາວກ່ຽວກັບບັນຫາຕ່າງໆໃນຂອບເຂດທີ່ກວ້າງຂວາງ ຊຶ່ງສ່ວນໃຫຍ່ແລ້ວກໍແມ່ນບັນຫາການເມືອງ ໃນຂະນະດຽວກັນ ທ່ານຕີໂຕ ມາໂກຕີ ນັກເຄື່ອນໄຫວດ້ານສິດທິມະນຸດ ກໍໄດ້ຖືກນຳໂຕໄປຂຶ້ນສານ ເມື່ອວັນອັງຄານຜ່ານມາ ໂດຍກ່າວຫາທ່ານວ່າໃຊ້ຄອມພິວເຕີ້ໂປຣແກຣມ ລັກຂະໂມຍເງິນ 7,500 ໂດລາຫຼືປະມານ 17 ລ້ານຊິນລິ່ງຈາກສ່ວນບຸກຄົນຈຳນວນນຶ່ງ ຍານາງແອນ ເຮັງກາ ຜູ້ອຳນວຍການຂອງສູນກາງກົດໝາຍ ແລະສິດທິມະນຸດ ຢູ່ແທນຊາເນຍ ກ່າວວ່າ ຂໍ້ຫາດັ່ງກ່າວແມ່ນເສກສັນປັ້ນແຕ່ງຂຶ້ນ ບັນດາກຸ່ມປົກປ້ອງສິດທິມະນຸດ ໄດ້ກ່າວຫາປະທານາທິບໍດີແທນຊາເນຍ ທ່ານຈອນ ມາກູຟູລີວ່າ ສ້າງບັນຍາກາດແຫ່ງຄວາມເປັນປໍລະປັກ ໃຫ້ແກ່ພວກທີ່ສະແດງຄວາມເຫັນຄັດຄ້ານ ໃນເດືອນຕຸລາຜ່ານມານີ້ ອົງການນິລະໂທດກຳສາກົນ ແລະກຸ່ມປົກປ້ອງສິດທິມະນຸດ Human Rights Watch ຢູ່ໃນລາຍງານສອງສະບັບທີ່ແຕກຕ່າງກັນກ່າວວ່າ ການກົດຂີ່ຂອງລັດຖະບານ ຕໍ່ພວກປົກປ້ອງສິດທິມະນຸດ ສື່ມວນຊົນ ແລະພັກຝ່າຍຄ້ານ ໄດ້ເພີ້ມຄວາມຮ້າຍແຮງຂຶ້ນ ນັບແຕ່ປີ 2015 ເປັນຕົ້ນມາ ທ່ານຈອນສ໌ ເຊັນໂດໂດ ຈາກກຸ່ມປົກປ້ອງສິດທິມະນຸດແທນຊາເນຍ ກ່າວວ່າ ສະຖານະການສຳລັບພວກນັກເຄື່ອນໄຫວ ແລະພວກນັກຂ່າວ ແມ່ນຮ້າຍແຮງກວ່ານັ້ນ ຍານາງມູໂທກີ ມູໂມ ແມ່ນຜູ້ຕາງໜ້າຂອງກຳມະການປົກປ້ອງນັກຂ່າວ ໃນເຂດພາກໃຕ້ທະເລຊາຍຊາຮາຣາ ຍານາງກ່າວວ່າ ເຈົ້າໜ້າທີ່ແທນຊາເນຍ ໄດ້ເຮັດໃຫ້ເວທີປະຊາທິປະໄຕຫລຸດນ້ອຍລົງຢ່າງຫຼວງຫຼາຍໂດຍເຮັດໃຫ້ພວກນັກຂ່າວບໍ່ສາມາດປະຕິບັດງານໄດ້ “ນີ້ແມ່ນໄດ້ເກີດຂຶ້ນໃນຫຼາຍໆວິທີດ້ວຍກັນ ພວກເຮົາໄດ້ເຫັນ ໂຕຢ່າງການຮ່າງຫຼືການຈັດຕັ້ງປະຕິບັດກົດໝາຍ ທີ່ຈຳກັດຮັດແຄບຕ່າງໆ ລະບຽບກ່ຽວກັບເນື້ອໄນອອນລາຍນ໌ທີ່ໄດ້ມີການຮ່າງຂຶ້ນມາໃນປີກາຍ ຊຶ່ງເຮັດໃຫ້ພວກທີ່ຈະເປັນນັກຂ່າວທາງອິນເຕີແນັດເສຍຄ່າໃຊ້ຈ່າຍແພງຫຼາຍ ພວກເຮົາໄດ້ເຫັນການໃຊ້ການຈັບກຸມແລະຄຸມຂັງຕ່າງໆ ໃນບາງກໍລະນີ ການຈັບກຸມແລະຄຸມຂັງເຫຼົ່ານີ້ແມ່ນມີຂຶ້ນເປັນເວລາສັ້ນໆ ” ແຕ່ທ່ານເອຣິກ ກາເບັນເດຣາ ນັກຂ່າວແທນຊາເນຍຄົນນຶ່ງທີ່ໄດ້ຕ້ອງຕິປະທານາທິບໍດີ ໄດ້ຖືກຈຳຄຸກນັບແຕ່ເດືອນກໍລະກົດເປັນຕົ້ນມາ ໂດຍຖືກກ່າວຫາວ່າກໍ່ອາຊະຍາກຳທາງເສດຖະກິດ ຊຶ່ງດ້ວຍເຫດນີ້ ທ່ານຈຶ່ງບໍ່ສາມາດປະກັນໂຕອອກມາໄດ້ ແຕ່ໃນຂະນະດຽວກັນ ບໍ່ມີຜູ້ໃດເຫັນນັກຂ່າວອິດສະຫຼະ ອາຊໍຣີ ກວານດາ ມາຕັ້ງແຕ່ເດືອນພະຈິກ ປີ 2017 ຍານາງມູໂມ ກ່າວວ່າ ປະຊາຊົນຕ້ອງການຄຳຕອບ ໃນຕົ້ນປີນີ້ ລັດຖະມົນຕີການຕ່າງປະເທດແທນຊາເນຍ ກ່າວວ່າ ນັກຂ່າວກວານດາໄດ້ເສຍຊີວິດແລ້ວ ແຕ່ຕໍ່ມາກໍໄດ້ຖອນຄຳເວົ້າດັ່ງກ່າວ Meanwhile, freelance journalist Azory Gwanda has not been seen since November 2017